《游桓山》
明代·程敏政

别路停桡泗水浔，秋山高处一登临。夕阳回望州城远，落木中穿石洞深。

桓氏久应无葬骨，梵宫聊尔系游心。磨崖尚刻苏公字，击节何人续楚吟。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。